**Strategaeth Cynnwys y Gymuned**

2021 – 2027

**Cynnwys**

[**Cyflwyniad** 3](#_Toc88217991)

[**Ein nodau ac egwyddorion o ran cynnwys y gymuned** 5](#_Toc88217992)

[**Beth yw Cynnwys y Gymuned?** 6](#_Toc88217993)

[**Pam fod cymryd rhan yn bwysig?** 7](#_Toc88217994)

[**Pwy fyddwn ni’n ei gynnwys?** 8](#_Toc88217995)

[**Sut all pobl gymryd rhan?** 8](#_Toc88217996)

[**Ystyriaethau cydraddoldeb a hygyrchedd** 9](#_Toc88217997)

[**Diogelu Data** 10](#_Toc88217998)

[**Sut fyddwn ni’n rhoi adborth am y gwahaniaeth a wnaed?** 10](#_Toc88217999)

[**Sut i gysylltu gyda ni** 10](#_Toc88218000)

[**Atodiad 1 – Mathau o Gymunedau** 11](#_Toc88218001)

# **Cyflwyniad**

Nod y Strategaeth Cynnwys y Gymuned newydd hon yw cefnogi cymunedau cryf, gweithredol a chynhwysol a all ddylanwadu ar y sir lle maent yn byw, yn gweithio ac yn ymweld. Mae gwrando ar, cynnwys a chyfathrebu ac ymgysylltu â’n cymunedau, ein dinasyddion, ein staff, ein haelodau etholedig a’n partneriaid lleol yn rhan ganolog o ddarparu ein gwasanaethau yn ddyddiol, ac yn ein helpu i gyflawni ein 8 canlyniad i ddinasyddion.

Nod y strategaeth hon yw datblygu ar arferion da a gwersi a ddysgwyd trwy Sgwrs y Sir, a lansiwyd yn 2016. Dechreuodd hyn ein sgwrs barhaus â chymunedau lleol. Trwy Sgwrs y Sir, dywedodd cymunedau yn Sir Conwy wrthym beth sy'n bwysig iddyn nhw a’u syniadau ar gyfer newid. Yn sgil cyfnodau clo Covid-19, bu’n rhaid cynnal trafodaethau ar-lein, ac er fod rhai wedi cael trafferth â hyn i ddechrau, mae cymunedau ar y cyfan wedi addasu i gyfathrebu ar-lein. Er na fydd y dull hwn yn cymryd lle cyfathrebu wyneb yn wyneb a bod perygl o eithrio rhai pobl yn ddigidol, rhagwelir y bydd hyn yn parhau i ryw raddau fel opsiwn (ymhlith nifer) ar gyfer rhannu syniadau cymunedol. Mae platfformau digidol hefyd wedi cynnig mynediad a chyfleoedd i bobl gymryd rhan na fyddai wedi gwneud hynny fel arfer. Mae’r strategaeth hon felly wedi’i diweddaru i adlewyrchu’r newid mewn ymgysylltu digidol.

Yn ogystal â hynny, daeth Deddf Llywodraeth Leol ac Etholiadau (Cymru) i rym ym mis Ebrill 2021. Mae hon yn gosod dyletswydd ar Awdurdodau Lleol i annog y cyhoedd i gymryd rhan. Golyga hyn y bydd rhaid i ni annog pobl leol i gymryd rhan mewn Llywodraeth Leol, megis drwy gymryd mwy o ran yn y broses ddemocrataidd. Rhaid i ni ddangos bod gennym ni broses barhaus o ymgysylltu ac ymgynghori gyda’r Gymuned, Busnesau, Undebau Llafur a Staff drwy gydol y flwyddyn, ac y gallwn ddarparu tystiolaeth o’r hyn rydym wedi’i wneud o ganlyniad i adborth.

Ymhellach, ym mis Mawrth 2021, cyflwynwyd y ddyletswydd economaidd-gymdeithasol (dan ran 1 Deddf Cydraddoldeb 2010). Golyga hyn bod rhaid i’n penderfyniadau ni ddarparu gwell canlyniadau i bobl sy’n byw mewn amgylchiadau cymdeithasol ac economaidd llai ffafriol nag eraill yn yr un gymdeithas. Mae angen i ni ddod i ddeall barn a gofynion yr unigolion sy’n cael eu heffeithio gan benderfyniadau, yn enwedig yr unigolion sy'n dioddef anfantais economaidd-gymdeithasol. Mae’n gamp cael yr union gydbwysedd, gan fod rhaid i ni hefyd reoli disgwyliadau ac osgoi ymgysylltu’n ormodol a allai arwain at ymddieithrio.   Nod y strategaeth cynnwys y gymuned hon yw cefnogi’r dyletswyddau hyn.

Mae ein 8 canlyniad i ddinasyddion yn adlewyrchu'r dyheadau hirdymor y mae'r Cyngor a'n cymunedau yn dymuno eu cyflawni.

**Mae Pobl Conwy:**

**CANLYNIAD 1:** Yn derbyn addysg ac mae ganddynt sgiliau

**CANLYNIAD 2:** Yn ddiogel ac yn teimlo'n ddiogel

**CANLYNIAD 3:** Yn byw mewn llety fforddiadwy, priodol, o safon dda sy'n gwella ansawdd eu bywydau

**CANLYNIAD 4:** Yn iach ac yn weithgar

**CANLYNIAD 5:**  Yn byw mewn sir sydd ag economi ffyniannus

**CANLYNIAD 6:** Yn gwerthfawrogi a gofalu am yr amgylchedd

**CANLYNIAD 7:** Yn byw mewn sir lle mae treftadaeth, diwylliant a'r iaith Gymraeg yn ffynnu

**CANLYNIAD 8:** Yn cyfrannu at eu cymuned. Maent yn cael gwybodaeth, yn cael eu cynnwys ac yn cael llais

Mae cyflawni'r 8 canlyniad hyn yn flaenllaw ym mhopeth a wnawn fel Cyngor. Rydym wedi defnyddio hyn i lunio sail ein Hamcanion Lles Strategol, sydd wedi'u nodi yn y [Cynllun Corfforaethol 2017 i 2022](http://www.conwy.gov.uk/cy/Council/Strategies-Plans-and-Policies/Corporate-Plan/Corporate-Plan-2017-2022.aspx).

Fodd bynnag, ni allwn gyflawni hyn ar ein pen ein hunain. Rydym wedi ymrwymo i sicrhau bod ymgysylltu yn broses ddwy ffordd, gan gynnwys gwrando ar lais ein dinasyddion, ein cymunedau, ein staff, ein haelodau etholedig a’n partneriaid wrth lunio penderfyniadau, gwasanaethau a pholisïau sy'n effeithio arnynt. Rydym am leoli dinasyddion wrth wraidd ein penderfyniadau a sicrhau bod pob rhan o'r gymuned yn cael cyfle i gymryd rhan ar lefel ac mewn ffordd sy'n addas iddynt.

Gobeithio y byddwch chi i gyd eisiau chwarae rhan wrth weithio gyda'n gilydd i barhau i wella'r ffordd yr ydym yn gweithio gyda chymunedau ac yn helpu dinasyddion a chymunedau i gael mwy o lais yn y gwasanaethau y maent yn eu derbyn a'r llefydd y maent yn byw ynddynt.

Edrychwn ymlaen at weithio ochr yn ochr â phobl a chymunedau Conwy i sicrhau ein bod yn cyflawni nodau'r strategaeth hon gyda'n gilydd.

**Iwan Davies Y Cyng. Charlie McCoubrey**

**Prif Weithredwr Arweinydd y Cyngor**

# **Ein nodau ac egwyddorion o ran cynnwys y gymuned**

Mae'r amcanion o ran cynnwys y gymuned isod yn nodi sut y byddwn yn sicrhau bod Strategaeth Cynnwys y Gymuned yn darparu ymagwedd effeithiol a chydlynol tuag at gynnwys y gymuned er budd pob dinesydd a chymuned leol - er mwyn cefnogi cymunedau cryf, gweithgar a chynhwysol.

**Ein hamcanion yw:**

1. **cryfhau, datblygu** a **chynnal cyfleoedd** i bobl leol a grwpiau ddylanwadu ar yr hyn sy'n digwydd yn eu cymunedau fel rhan o sgwrs barhaus
2. cefnogi cyfleoedd i gymunedau **lunio** a **dylanwadu** ar ddatblygu a darparu gwasanaethau a pholisïau o safon sy'n adlewyrchu anghenion a blaenoriaethau lleol
3. **cydlynu** gweithgareddau ymgysylltu â'r gymuned yn well i sicrhau cysondeb, ansawdd a chyfranogiad partneriaid er mwyn osgoi dyblygu
4. annog cyfranogiad gan **bob rhan o'r gymuned**, yn enwedig pobl a grwpiau sy’n aml yn cael eu hepgor o weithgareddau ymgysylltu â'r gymuned
5. gwella'r **adborth** i'r cyfranogwyr am ganlyniadau ymgynghori ac ymgysylltu â'r gymuned
6. hyrwyddo **amrywiaeth, hyblygrwydd** a **dewis** mewn gweithgareddau ymgysylltu â'r gymuned
7. datblygu rhaglen gwaith i’r dyfodol fel y gall dinasyddion a chymunedau lleol **ddewis** sut a phryd y maent am gymryd rhan
8. **gwrando a dysgu** o’n profiad ein hunain a phrofiad pobl eraill a rhannu sgiliau a gwybodaeth cynnwys y gymuned o roi'r dinesydd wrth wraidd ein penderfyniadau

Er mwyn cyflawni ein hamcanion cynnwys, byddwn yn ymdrechu i'w gwneud mor hawdd ag sy’n bosib i bobl Conwy leisio’u barn.

**Ein hegwyddorion yw:**

1. **Bod yn hygyrch ac yn gynhwysol** - mae gan bawb yn ein cymuned y dewis a'r cyfle i gymryd rhan.
2. **Bod yn glir ac yn broffesiynol** - sefydlu ymddiriedaeth, dibynadwyedd a hygrededd.
3. **Targedu** - mae'r bobl gywir yn cael yr wybodaeth gywir i gymryd rhan.
4. **Bod yn agored, yn onest ac yn dryloyw** - gyda phwrpas clir ac yn onest ynghylch unrhyw gyfyngiadau.
5. **Bod yn amserol ac yn berthnasol** - rhoi digon o amser a rhybudd i bobl gymryd rhan.
6. **Bod yn gynaliadwy** - sicrhau cydberthnasau parhaus sy’n fuddiol i'r ddwy ochr.
7. **Sicrhau ymagwedd ddwy ffordd** – byddwn yn cael sgwrs, gan wrando yn hytrach na dim ond siarad.

Rydym hefyd wedi ymuno â'r [Egwyddorion Cenedlaethol ar gyfer Ymgysylltu](https://participation.cymru/cy/egwyddorion/) â'r Cyhoedd yng Nghymru ac rydym wedi ymrwymo i'r [Safonau Cyfranogi Cenedlaethol ar gyfer Plant a Phobl Ifanc](http://www.youngwales.wales/images/ParticipationStandards_Poster_9.pdf) a ddatblygwyd gan Blant yng Nghymru.

# **Beth yw Cynnwys y Gymuned?**

Gall cynnwys y gymuned olygu pethau gwahanol i wahanol bobl, a gallant gynnwys ystod o ymagweddau yn dibynnu ar yr hyn y mae pobl am ei gyflawni. Mae'r isod yn amlinellu'r gwahanol fathau o ddulliau y gallem eu defnyddio i gynnwys a sicrhau bod lleisiau ein pobl a'n cymunedau yn cael eu clywed.

**Lefelau Cynnwys**

* **Gwybodaeth -** Byddwn yn rhoi gwybodaeth i bobl a byddwn yn eu hysbysu am ddigwyddiadau, gwasanaethau, polisïau a phenderfyniadau lleol a allai effeithio arnynt neu fod o ddiddordeb iddynt. Byddwn yn gwneud hyn mewn sawl ffordd, gan gynnwys trwy ein gwefan, tudalennau cyfryngau cymdeithasol, newyddlenni, taflenni, grwpiau a fforymau.
* **Ymgynghori -** Mae hwn yn ddigwyddiad neu weithgaredd mwy ffurfiol gyda dechrau a diwedd wedi'i ddiffinio'n glir lle'r ydym yn gofyn am farn y cyhoedd pan fydd angen gwneud penderfyniadau ar faterion pwysig a allai effeithio arnynt - megis newidiadau i wasanaethau, cynlluniau neu bolisïau newydd. Yma mae gan bobl y cyfle i ddylanwadu a newid canlyniad penderfyniad.
* **Ymgysylltu -** Byddwn yn darparu cyfleoedd yn barhaus i bobl a chymunedau gael sgwrs i rannu eu barn a'u syniadau. Rydym yn galw hyn yn Sgwrs y Sir. Rydym am ddysgu am brofiad byw pobl.
* **Datblygu Gyda’n Gilydd -** Bydd gwasanaethau’r Cyngor a chymunedau yn gweithio gyda'i gilydd i wneud cyfraniad cyfartal tuag at lunio a chyflwyno gwasanaethau, prosiectau a digwyddiadau cymunedol.

Hefyd mae'n bwysig cydnabod bod yna wahanol fathau o gymunedau, a gellir diffinio'r cymunedau hyn gan y gwahanol ddibenion sy'n dod â phobl at ei gilydd (gwybodaeth bellach yn [atodiad 1](#_Appendix_1_–)) -

1. **Diddordeb -** Cymunedau o bobl sy'n rhannu'r un diddordeb neu angerdd.
2. **Gweithredu -** Cymunedau o bobl sy'n ceisio dod â newid.
3. **Lle -** Cymunedau o bobl a ddygwyd ynghyd gan ffiniau daearyddol.
4. **Ymarfer -** Cymunedau o bobl sydd yn yr un proffesiwn neu’n ymgymryd â'r un gweithgareddau.
5. **Amgylchiadau -** Cymunedau o bobl a ddygwyd ynghyd gan ddigwyddiadau / sefyllfaoedd allanol.

# **Pam fod cymryd rhan yn bwysig?**

Rydym am weithio'n agos gyda dinasyddion a chymunedau lleol i annog cynnwys y gymuned yn effeithiol. Mae'n bwysig i bobl gymryd rhan a rhannu eu profiadau bywyd er mwyn llunio a gwella eu hamgylchiadau unigol, a helpu darparu a gwella gwasanaethau yn eu cymuned.

Mae ymgysylltu yn dod yn fwyfwy pwysig. Mae'r hinsawdd economaidd ac amgylcheddol bresennol yn golygu y bydd angen i ni wneud newidiadau o ran yr hyn y byddwn yn ei ddarparu dros yr ychydig flynyddoedd nesaf, a sut y byddwn yn gwneud hynny. Mae pandemig byd-eang COVID-19 wedi cael llawer o effeithiau negyddol, ond mae hefyd wedi cael effaith gadarnhaol ar rai agweddau, gan gynnwys llawer mwy o ysbryd a gwytnwch cymunedol i wirfoddoli er mwyn helpu ein gilydd yn ystod cyfnodau anodd. Felly mae'n fwy hanfodol nag erioed ein bod yn gweithio gyda'n dinasyddion a'n cymunedau lleol i'n helpu i nodi blaenoriaethau lleol a datblygu atebion i'r heriau a wynebwn.

**Sir Conwy**

* Mae **19%** o bobl yn teimlo y gallant ddylanwadu ar benderfyniadau'r cyngor - rydym am wella hyn1[[1]](#footnote-1)
* **10%** neu **1 yn 10** o bobl yn y rhanbarth wedi'u heithrio'n ddigidol2
* Bydd cynnydd o **35%** yn nifer y bobl 65+ oed erbyn 2039 a bydd gostyngiad o **2%** yn nifer y bobl dan 25 oed erbyn 20393
* Rydym wedi cyflawni arbedion o **£65** miliwn ers 2013 ond mae angen i ni arbed tua **£28.224** miliwn erbyn 20234
* Mae **1,850** o bobl rhwng 15 a 29 oed yn symud o'r ardal bob blwyddyn a dim ond **1,550** yn symud i mewn. Dros amser, disgwylir i'r bwlch hwn gynyddu a bydd yn effeithio ar strwythur oedran ein cymunedau5

# **Pwy fyddwn ni’n ei gynnwys?**

Byddwn yn cynnwys ystod eang o fudd-ddeiliaid, gan gynnwys –

**Ein Budd-ddeiliaid**

* Defnyddwyr gwasanaeth a theuluoedd
* Preswylwy
* Ymwelwyr
* Grwpiau Cymunedol
* Cynghorau Tref a Chymuned
* Cynrychiolwyr Etholedig
* Comisiynwyr Cymru
* Partneriaid Sector Cyhoeddus
* Unigolion â nodweddion a ddiogelir
* Budd-ddeiliaid eraill (Undebau Llafur, Cyrff Proffesiynol)
* Asiantaethau’r Llywodraeth
* Busnesau
* Partneriaid Trydydd Sector

# **Sut all pobl gymryd rhan?**

Mae yna lawer o ffyrdd y gall pobl gymryd rhan, megis –

* [**Sgwrs y sir**](https://www.conwy.gov.uk/cy/Council/Have-your-say/The-County-Conversation.aspx) - Dyma un o’r ffyrdd i rannu syniadau er mwyn gwella gwasanaethau a’ch ardal leol
* [**Gwefan Cyngor Conwy**](https://www.conwy.gov.uk/cy/Resident/Resident.aspx) **-** Mae ein gwefan yn darparu'r wybodaeth ddiweddaraf am yr hyn sy'n digwydd yn y Cyngor a sut y gallwch chi gymryd rhan
* **Grwpiau cymunedol** - Mae llawer o grwpiau cymunedol yng Nghonwy, lle gall pobl sydd â diddordeb gymryd rhan. Ar gyfer grwpiau yn eich ardal, trowch at [**Dewis**](https://www.dewis.cymru/) a thîm [**Lles Cymunedol Conwy**](https://www.conwy.gov.uk/cy/Resident/Leisure-sport-and-health/Community-wellbeing/Community-wellbeing-team.aspx)
* **Cyswllt Dyddiol** - Gyda Chynghorwyr a staff - er enghraifft gweithwyr cymdeithasol, gweithwyr ieuenctid, casglwyr sbwriel, athrawon, cynorthwywyr swyddfa docynnauac ati
* [**Rhwydwaith Cyfranogi**](https://www.conwy.gov.uk/cy/Resident/Social-Care-and-Wellbeing/Children-and-families/Archived/Conwys-Peoples-Partnership/Conwy-Participation-Team.aspx) **-** Cyfle i oedolion gymryd rhan a dweud eu dweud am wasanaethau iechyd a gofal cymdeithasol yng Nghonwy
* [**Cyfarfodydd Pwyllgor**](https://www.conwy.gov.uk/cy/Council/Committees-and-Meetings/Committees-and-Meetings.aspx) - Mae ein holl gyfarfodydd pwyllgor (gan gynnwys craffu a chynllunio) ar agor i'r cyhoedd (heblaw am eitemau eithriedig)
* [**Cyngor Ieuenctid a’r Ap**](https://www.conwy.gov.uk/cy/Resident/Social-Care-and-Wellbeing/Children-and-families/Archived/Conwys-Peoples-Partnership/Conwy-Participation-Team.aspx) **-** Cyfle i blant a phobl ifanc yr ardal gael lleisio’u barn a chael dewis mewn penderfyniadau sy'n effeithio arnynt
* **Ymgynghori Ffurfiol -** Mae gennym dudalen we [**‘Dweud eich Dweud’**](http://www.conwy.gov.uk/cy/Council/Have-your-say/Have-your-say.aspx) bwrpasol ar gyfer cael eich barn ar faterion penodol neu newidiadau i wasanaethau a chynlluniau
* **Cyfryngau Cymdeithasol -** Rydym bob amser yn ceisio defnyddio'r ffyrdd diweddaraf i roi gwybod i bobl am gyfleoedd i gymryd rhan – gallwch ddod o hyd i ni ar [**Facebook**](https://www.facebook.com/sgwrsconwyconvo/) a
* [**Twitter**](https://twitter.com/sgwrsconwyconvo)
* **Adborth Cwsmeriaid -** Dywedwch wrthym os ydym yn gwneud yn dda iawn neu os hoffech chi weld rhywbeth yn gwella
* [**Bwrdd Gwasanaethau Cyhoeddus**](https://conwyanddenbighshirepsb.org.uk/cy/) **-** Rydym yn gweithio'n agos mewn partneriaeth â gwasanaethau cyhoeddus eraill i wella lles cymdeithasol, diwylliannol, amgylcheddol ac economaidd
* **Sefydliadau Gwirfoddol a’r Trydydd Sector -** Mae’r rhain yn ffordd dda i bobl gymryd rhan yn eu cymunedau lleol a darparu adborth mewn ffordd llai ffurfiol
* [**Cynghorau Tref a Chymuned**](https://www.conwy.gov.uk/cy/Council/Voting-and-Elections/Map-of-Conwy-Town-and-Community-Councils.aspx) - Mae'r cynghorau lleol hyn yn gwasanaethu eu cymunedau ac yn gweithredu i wella ansawdd bywyd yn eu hardal. Cymerwch ran a darganfod mwy am eich cyngor lleol

# **Ystyriaethau cydraddoldeb a hygyrchedd**

Mae angen i'n hymgysylltiad adlewyrchu amrywiaeth ein cymuned. Byddwn yn chwilio am leisiau o grwpiau anodd eu cyrraedd ac yn cymryd camau i sicrhau eu bod yn cael yr un cyfle â phawb arall i gael lleisio’u barn a chael eu clywed. Mae angen i ni fod yn sensitif i wahanol ddiwylliannau, ieithoedd, ethnigrwydd, crefyddau, dewis o ragenw, cyfeiriadedd rhywiol, oed, statws economaidd-gymdeithasol, cefndiroedd (megis rhai sy'n byw mewn tlodi), dulliau cyfathrebu ac anghenion mynediad.

Fel rhan o hyn, byddwn yn ystyried gofynion pobl â gofynion ychwanegol, ac yn ceisio lleihau'r rhwystrau i bobl â nam ar y synhwyrau (clyw a gweledol) a namau dysgu i gymryd rhan. Lle bo hynny'n briodol, byddwn yn ystyried defnyddio print bras, fformat hawdd ei ddarllen, sain, fideos a braille.

I helpu gydag unrhyw ymgysylltiad digidol y gallem ymgymryd ag o, mae yna ganllawiau cymorth defnyddiol ac awgrymiadau ar AbilityNet, sy'n darparu arweiniad ar sut i:

* [**newid maint y testun ar y sgrin**](https://mcmw.abilitynet.org.uk/making-text-larger/)
* [**chwyddo’r sgrin**](https://mcmw.abilitynet.org.uk/magnifying-the-screen/)
* [**newid eich lliwiau**](https://mcmw.abilitynet.org.uk/changing-your-colours/)
* [**gwneud eich llygoden yn haws ei defnyddio**](https://mcmw.abilitynet.org.uk/making-your-mouse-easier-to-use/)
* [**defnyddio eich bysellfwrdd i symud o amgylch y safle**](https://mcmw.abilitynet.org.uk/category/keyboard-shortcuts)
* [**siarad â'ch dyfais**](https://mcmw.abilitynet.org.uk/talking-to-your-device/)
* [**gwneud i'ch dyfais siarad â chi**](https://mcmw.abilitynet.org.uk/category/making-your-mobile-or-tablet-talk/)

Mae ein staff llyfrgell hefyd yn gallu hwyluso a helpu i gefnogi pobl i gael mynediad at dechnoleg. Mae rhagor o wybodaeth am ein llyfrgelloedd i'w gweld ar wefan Conwy – [**www.conwy.gov.uk/llyfrgelloedd**](file:///C:\Users\ei0042\Desktop\Gwaith%20Adra\Conwy\10%20Hydref\www.conwy.gov.uk\llyfrgelloedd)

Bydd unrhyw adborth a gyhoeddir yn dilyn cynnwys y gymuned, yn cael ei ddarparu yn y fformat priodol fel y nodwyd yn ystod y gweithgaredd.

# **Diogelu Data**

Byddwn yn cadw at [gyfreithiau diogelu data](https://ico.org.uk/for-organisations/guide-to-data-protection/guide-to-the-general-data-protection-regulation-gdpr/). Byddwn yn esbonio pam yr ydym eisiau gwybodaeth bersonol, ar gyfer yr hyn y byddwn yn ei ddefnyddio, a pha mor hir y byddwn yn ei gadw. Gallwch ddysgu mwy drwy ddarllen ein [hysbysiad preifatrwydd llawn](https://www.conwy.gov.uk/cy/Council/Access-to-Information/Privacy-Notices/How-Conwy-County-Borough-Council-uses-your-Information.aspx) ar ein gwefan.

# **Sut fyddwn ni’n rhoi adborth am y gwahaniaeth a wnaed?**

Ar ôl pob proses cynnwys y gymuned, byddwn yn rhoi crynodeb o'r adborth i’r dinasyddion a gymerodd ran, er mwyn rhoi gwybod iddyn nhw beth wnaethom ni.

Mae canllaw staff hefyd wedi cael ei gynhyrchu, sy’n rhoi arweiniad i'n gweithwyr am sut i gynnwys ac ymgysylltu â'n cymunedau.

# **Sut i gysylltu gyda ni**

Gallwch ymuno yn [**Sgwrs y Sir**](https://www.conwy.gov.uk/cy/Council/Have-your-say/The-County-Conversation.aspx) i rannu eich barn a’ch syniadau ynghylch y Sir neu eich ardal leol

**Ar-lein**

www.conwy.gov.uk/Sgwrs-Y-Sir

[www.facebook.com/sgwrsconwyconvo/](http://www.facebook.com/sgwrsconwyconvo/)

[@sgwrsconwyconvo](https://twitter.com/sgwrsconwyconvo)

**Ysgrifennu**

Cyngor Bwrdeistref Sirol Conwy, Blwch Post 1, Conwy, LL30 9GN

**E-bost**

[sgwrsysir@conwy.gov.uk](mailto:sgwrsysir@conwy.gov.uk)

**Ffôn**

01492 574000

Gwasanaeth Cyfnewid Testun BT - Gall cwsmeriaid gyda nam ar eu clyw neu eu lleferydd gysylltu ag unrhyw wasanaeth y Cyngor trwy ddeialu **18001** cyn y rhif maent ei angen.

**Arwyddio**

Gall defnyddwyr Iaith Arwyddion Prydain gysylltu â Chyngor Bwrdeistref Sirol Conwyi gan ddefnyddio dehonglydd Iaith Arwyddion, drwy Wasanaeth InterpretersLive!, a ddarperir gan Sign Solutions – ewch i [www.conwy.gov.uk/Cysylltwch-â-ni/Arwyddio](https://www.conwy.gov.uk/cy/Council/Contact-Us/Sign.aspx)

**Rydym yn hapus i ddarparu’r ddogfen hon mewn print mawr, copi sain a Braille.**

**Cysylltwch â’r Tîm Gwella a Datblygu Corfforaethol**

10

**This document is also available in English.**

# **Atodiad 1 – Mathau o Gymunedau**

* **Cymuned sy’n Gweithredu -** Cymuned gyda’r nod o ddefnyddio pŵer cyfunol i wneud newid (fel Cymunedau sy’n ceisio peidio defnyddio unrhyw blasting, Cymunedau sy'n cymryd ased cymunedol drosodd, Cymunedau sy’n gefeillio gyda threfi neu bentrefi tramor)
* **Cymuned sy’n Ymarfer -** Cymuned ar gyfer pobl sy’n cymryd rhan yn yr un gweithgaredd (fel Clybiau Chwaraeon (e.e. pêl-droed a rygbi), Parkrun, Dosbarthiadau Ffitrwydd)
* **Cymuned o Le -** Cymuned i bobl sydd wedi eu huno gan ddaearyddiaeth (fel Cynghorau Tref a Chymuned Dyddiau Clirio Cymunedol, Cyfeillion Parciau)
* **Cymuned â diddordeb -** Cymuned i bobl sydd wedi eu huno gan ddaearyddiaeth (fel Sied Dynion, Rhandiroedd, Côr, Dramâu amatur, Clwb Blodau)
* **Cymuned o Amgylchiadau -** Cymuned i bobl sy'n cael eu huno gan sefyllfa neu her gyffredin nad ydynt yn gyfrifol amdani (fel Fforwm Nam ar y Synhwyrau, Cymuned LGBT, Grŵp Mynediad i'r Anabl)

1. Arolwg Cenedlaethol Cymru 2018/19, Llywodraeth Cymru

   2 Defnyddwyr y rhyngrwyd, 2020 Swyddfa Ystadegau Gwladol

   3 Rhagolygon Poblogaeth (rhagolygon yn seiliedig ar 2014), Llywodraeth Cymru

   4 [Crynodeb Adroddiad Blynyddol 19/20 Cyngor Bwrdeistref Sirol Conwy](https://www.conwy.gov.uk/en/Council/Accountabilty/Performance-information/Annual-Report/Past-annual-reports.aspx)

   5 Amcangyfrif poblogaeth canol blwyddyn y Cofrestrydd Cyffredinol, 2015 [↑](#footnote-ref-1)